次韻斯遠同彥章見過之作
作者：趙蕃
朝代：宋

paragraphs: 昔人結交談耳餘，一朝變起肝腦塗。
吾曹結交自有道，嗜好又况子與余。
每憶見君吾里初，中間去君落江湖。
歸來忽忽夏復夏，相過凡幾窮朝晡。
君家仲容亦吾徒，向來亦恨天一隅。
我今借屋得近市，渠乃屏迹田間廬。
吾曹與物自多忤，頌詩讀書猶論古。
君才端可供王羞，而我不足供鼎俎。
胡爲愛我不棄我，匪但追隨仍晤語。
南山有約不可渝，可堪舊雨連今雨。